Päivän huhumylläkkä räjähtikin sitten hienosti helsinkiläisen Bugbear-studion ympärille, kun nettikansa innostui väittämään firman olevan konkurssissa. Vaan kun ei ole.

Kyllä, Bugbear löytyy Asiakastiedon konkurssiin haettujen yritysten listalta, mutta se ei suinkaan tarkoita että firma olisi konkurssissa. Bugbear ei ole hakeutunut konkurssiin, vaan velkoja on hakenut yritystä konkurssiin.

Toisin sanoen, Bugbearilla on velkaa jollekulle ja tämä on ryhtynyt perintätoimiin laittamalla hansikkaaseen kiven ja lyömällä päin kasvoja.

Toimenpide on sinänsä rankka veto, mutta ei mitenkään poikkeuksellinen, eikä se vaikuta tällä erää sen enempää Bugbeariin kuin pelin tekemiseenkään. Velkojan tekemä konkurssihakemus peruuntuu velan maksamisella, taikka sitten asiaa käsitellään aikanaan virallisemmassa asteessa.

Mutta samalla velkojan tekemä konkurssihakemus on hyvä hetki katsella Bugbearin ja sen tekemän Wreckfest-pelin tilanteeseen. Wreckfestin julkistuksen aikoihin Bugbear oli taloudellisesti pahassa jamassa, etenkin kun Kickstarter-keräys epäonnistui. Firma sai kuitenkin pelin Steamin early access -palveluun, jossa se nousi pikkuhitiksi ja sai kasaan niin paljon valuuttaa, että pelinkehitys saatiin kunnolla alkuun. Ja tuolloinen verottajan tekemä konkurssihakemus peruuntui, kun Bugbear pystyi maksamaan verovelkansa.

Mutta tästä on jo kaksi vuotta. Early access -versio ilmestyi Steamissä 15.1.2014. Vaikka päivityksiä putoilee edelleen kuukausittain, ovat ne sisällöllisesti aika pieniä eikä peli yksinkertaisesti tunnu etenevän riittävän ripeää vauhtia. Voi toki olla, että puoli vuotta sitten tehty massiivinen sisältö- ja fysiikkapäivitys toivat omia haasteitaan jatkokehitykseen, mutta silti: Wreckfestistä puuttuu yhä iso kasa kaivattuja ominaisuuksia ja etenkin ripeyttä.

Nykyisellään Wreckfest on erinomainen nettipeli. Se näyttää upealta ja tuntuu hyvältä. Autoilla on kiva kaahata kunnon romurallia erilaisissa ympäristöissä, ja pelaajayhteisökin on pääosin oikein mukavaa. Tekniikka on näin satunnaisen pelaajan kannalta kunnossa, mutta pelistä puuttuu pihvi ja kastike. Ei uratilaa, ei yksinpeliä, ei sisäänrakennettua nettiliigaa…

Wreckfest vaatii yksinkertaisesti vielä paljon duunia ollakseen julkaisukelpoinen, ja kahden vuoden odotus on ollut jo liikaa joillekin tukijoille. Tämä on sitäkin kirpaisevampaa nyt, kun early access myynnit tuskin tuovat kahden vuoden jälkeen kovinkaan isoa kassavirtaa. Toivon hartaasti, että tämänhetkinen velkojan kivinyrkki on vain yksittäistapaus, mutta samalla olen vähän huolissani siitä, että millä muskeleilla Bugbear aikoo saada Wreckfestin julkaisusuoralle.

Bugbear on helsinkiläinen vuonna 2000 perustettu pelikehittäjä, joka on luonut muun muassa pelit Rally Trophy, Tough Trucks, FlatOut, FlatOut 2, Sega Rally Revo ja Ridge Racer Unbounded.

Lisätietoja: Wreckfest (Steam)

Lisää aiheesta

Päältä ajettavia ruohonleikkureita, ragdolleja ja räjähdyksiä – Wreckfest sai hämärän päivityksen

Wreckfest sai upouuden pelimoottorin – “nyt todella upeita kolareita”

Wreckfest päivittyi isosti – hillittömän hauska peli jo nyt

Bugbearin Next Car Game sai vihdoin oikean nimen